POLAR เอาใจผู้ถือหุ้น ให้ฟรี TSR แถม POLAR-W4 พ่วง
POLAR ยกเลิก PP เปลี่ยนออก TSR เชื่อมั่นสร้างประโยชน์ให้ผู้ถือหุ้น ระดมเงินลงทุนบิ๊กโปรเจค “The Sherwood” ใจกลางลอนดอน โชว์หลังเปิดจอง Q4/58 ยอดจองเข้าแล้ว 40% จ่อกวาดรายได้กว่า 3000 ล้านบาท พร้อมเปิดมาสเตอร์แพลนครบวงจรบนที่ดิน "เขาหลัก พังงา"
18 ม.ค. 2559

นายญาณกร วรากุลรักษ์ ประธานเจ้าหน้าที่บริหารบริษัท โพลาริส แคปปิตัล จำกัด (มหาชน) หรือ POLAR เปิดเผยว่า ที่ประชุมคณะกรรมการบริษัทมีมติเห็นชอบให้เสนอต่อที่ประชุมผู้ถือหุ้นพิจารณาอนุมัติการลดทุนจดทะเบียนของบริษัทจากเดิม 995,806,605,840 บาท เป็น 381,694,853,490 บาท ด้วยการยกเลิกหุ้นสามัญเพิ่มทุนจำนวน 20,470,391,745 หุ้น มูลค่าที่ตราไว้หุ้นละ 30 บาท
ขณะที่มีมติเสนอต่อที่ประชุมผู้ถือหุ้น และอนุมัติการออกใบแสดงสิทธิในการจองซื้อหุ้นเพิ่มทุน (Transferable Subscription Right : TSR) TSR คือใบแสดงสิทธิในการซื้อหุ้นเพิ่มทุนที่โอนสิทธิได้ เป็นสิทธิในการจองซื้อหุ้นเพิ่มทุนระยะสั้น ซึ่งจัดเป็นเครื่องมือทางการเงินหนึ่งของตลาดหลักทรัพย์แห่งประเทศไทย เพื่อช่วยในขั้นตอนการเพิ่มทุน
โดย 1 หน่วยใบแสดงสิทธิสามารถจองซื้อหุ้นเพิ่มทุนได้ 1 หุ้น ตามการจัดสรรหุ้นเพิ่มทุนให้ผู้ถือหุ้นเดิมตามสัดส่วนการถือหุ้น (Right Offering) โดยประโยชน์ของใบแสดงสิทธิดังกล่าว คือ ผู้ถือหุ้นสามารถจองซื้อหุ้นเพิ่มทุน สามารถขายใบแสดงสิทธิผ่านตลาดหลักทรัพย์ฯ ได้เพื่อทดแทนการยกเลิก PP โดยการออก TSR จำนวนไม่เกิน 42,574,758,600 หน่วย โดยไม่คิดมูลค่า ในอัตราส่วนหุ้นสามัญเดิม 1 หุ้น ได้รับการจัดสรร TSR 5 หน่วย โดยกำหนดให้ TSR 1 หน่วยใช้สิทธิซื้อหุ้นสามัญได้ 1 หุ้น ในราคาใช้สิทธิหุ้นละ 0.039 บาท และเพิ่มทางเลือกในการลงทุนที่คุ้มค่าให้กับผู้ถือหุ้น ในกรณีที่ผู้ถือหุ้นที่ไม่ต้องการจองซื้อหุ้นเพิ่มทุน จะยังมีโอกาสได้รับผลตอบแทนโดยการขายสิทธิ TSR ในตลาดหลักทรัพย์
ทั้งนี้ในกรณีที่ผู้ถือหุ้นไม่ต้องการจะขายสิทธิ TSR ดังกล่าวนี้ ก็จะยังสามารถใช้สิทธิจองซื้อหุ้นเพิ่มทุนของบริษัทได้ตามปกติ เหมือน RO โดยไม่มีการเสียสิทธิ  บริษัทได้กำหนดให้วันที่ 1 ก.พ. 2559  เป็นวันกำหนดรายชื่อผู้ถือหุ้นที่มีสิทธิได้รับการจัดสรรใบแสดงสิทธิในการซื้อหุ้นสามัญที่โอนสิทธิได้ (Record Date) และปิดสมุดทะเบียนพักการโอนหุ้น ในวันที่ 2 ก.พ.2559
นอกจากนี้พิจารณาอนุมัติการออกใบสำคัญแสดงสิทธิที่จะซื้อหุ้นสามัญของบริษัท รุ่นที่ 4 (POLAR-W4) จำนวน 17,029,903,440 หน่วย เพื่อขายให้แก่ผู้ถือหุ้นเดิมของบริษัทตามสัดส่วนการถือหุ้น (Right Offering)  โดยไม่คิดมูลค่า อัตราส่วน 3 หุ้นสามัญเดิมได้ 1 หน่วย POLAR-W4 กรณีมีเศษของใบสำคัญแสดงสิทธิเหลือจากการคำนวณตามอัตราส่วนการจัดสรรใบสำคัญแสดงสิทธิดังกล่าว ให้ตัดเศษดังกล่าวทิ้งทั้งจำนวน
โดยบริษัทจะออก POLAR-W4 ภายหลังจากที่ผู้ถือ TSR  ใช้สิทธิซื้อหุ้นสามัญเพิ่มทุนของบริษัทแล้ว และก่อนที่บริษัทจะทำการออก POLAR-W4 นี้  บริษัทจะพิจารณาจำนวนหุ้น  รองรับใบสำคัญแสดงสิทธิออกใหม่  ที่ขออนุญาตเสนอขาย  เมื่อรวมกับจำนวนหุ้นที่บริษัทจัดไว้  เพื่อรองรับหุ้นกู้แปลงสภาพหรือใบสำคัญแสดงสิทธิ  ในครั้งอื่น  ต้องไม่เกินกว่าสัดส่วน 50% ของจำนวนหุ้นทั้งหมดของบริษัท
ขณะเดียวกันมีมติเสนอต่อที่ประชุมผู้ถือหุ้นให้พิจารณาอนุมัติการเพิ่มทุนจดทะเบียนของบริษัทจากเดิม 381,694,853,490 บาท เป็น  2,254,506,645,000 บาท  โดยเป็นการออกหุ้นสามัญเพิ่มทุน  จำนวน 62,427,059,717 หุ้น มูลค่าที่ตราไว้ หุ้นละ 30 บาท  คิดเป็นทุนจดทะเบียนที่เพิ่มขึ้นจำนวน 1,872,811,791,510 บาท และการจัดสรรหุ้นเพิ่มทุน เพื่อรองรับการใช้สิทธิของ TSR ,รองรับการใช้สิทธิแปลงสภาพ POLAR-W4 ,รองรับการปรับสิทธิการใช้สิทธิแปลงสภาพ ตามใบสำคัญแสดงสิทธิที่จะซื้อหุ้นสามัญของบริษัท รุ่นที่ 2 (POLAR-W2) ที่ต้องปรับสิทธิเนื่องจากบริษัทมีการออกหลักทรัพย์และหลักทรัพย์แปลงสภาพใหม่ ,รองรับการปรับสิทธิการใช้สิทธิแปลงสภาพตามใบสำคัญแสดงสิทธิที่จะซื้อหุ้นสามัญของบริษัท รุ่นที่ 3  (POLAR-W3) ที่ต้องปรับสิทธิเนื่องจากบริษัทมีการออกหลักทรัพย์และหลักทรัพย์แปลงสภาพใหม่ โดยบอร์ดมีมติอนุมัติกำหนดวันประชุมวิสามัญผู้ถือหุ้นในวันศุกร์ที่ 26 ก.พ. 2559 
โดยบริษัทวางแผนการลงทุน จากแหล่งเงินทุนที่มาจาก TSR  และจากการกู้ยืมสถาบันการเงิน  มูลค่ารวมประมาณ 3,397 ล้านบาท ไว้ลงทุนตามสัดส่วนในบริษัทร่วมทุนโครงการ “The Sherwood” ที่ประเทศอังกฤษ จำนวน 500 ล้านบาท ,โครงการพังงา – วิลล่า เฟส 1 จำนวน 1,000 ล้านบาท ,โครงการพังงา – พัฒนาสาธารณูปโภค ส่วนแรก จำนวน 150 ล้านบาท ,ชำระค่าที่ดิน – ถนนพหลโยธิน จำนวน 587 ล้านบาท ,ชำระค่าพัฒนาที่ดิน -พหลโยธิน : ส่วนแรก จำนวน 450 ล้านบาท ,เงินลงทุนในบริษัทย่อย (บจ.แพลทตินั่ม ออโต้ เซอร์วิส) จำนวน 400 ล้านบาท ส่วนที่เหลือใช้เป็นเงินทุนหมุนเวียน และลงทุนในธุรกิจอสังหาริมทรัพย์ จำนวน 310 ล้านบาท